## Izmjene i dopune Općih uvjeta Ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

### NN 115/2010 (7.10.2010.), Izmjene i dopune Općih uvjeta Ugovora o provođenju zdravstvene zaštite iz obveznog zdravstvenog osiguranja zaštite zdravlja na radu

HRVATSKI ZAVOD ZA ZDRAVSTVENO OSIGURANJE ZAŠTITE ZDRAVLJA NA RADU

3043

Na osnovi članka 12. stavka 6. i članka 42. Zakona o obveznom zdravstvenom osiguranju zaštite zdravlja na radu (»Narodne novine« broj 85/06. i 67/08.), članka 295. Zakona o obveznim odnosima (»Narodne novine« broj 35/05., 41/08. i 134/09.) i članka 25. točke 3. Statuta Hrvatskog zavoda za zdravstveno osiguranje zaštite zdravlja na radu (»Narodne novine« broj 90/07, 112/07, 43/10. i 55/10.), Upravno vijeće Hrvatskog zavoda za zdravstveno osiguranje zaštite zdravlja na radu na sjednici održanoj 9. srpnja 2010. godine uz suglasnost ministra zdravstva i socijalne skrbi donijelo je

IZMJENU I DOPUNE

OPĆIH UVJETA UGOVORA O PROVOĐENJU ZDRAVSTVENE ZAŠTITE IZ OBVEZNOG ZDRAVSTVENOG OSIGURANJA ZAŠTITE ZDRAVLJA NA RADU

Članak 1.

U Općim uvjetima ugovora o provođenju zdravstvene zaštite iz obveznog zdravstvenog osiguranja zaštite zdravlja na radu (»Narodne novine« broj 22/09. – u daljnjem tekstu: Opći uvjeti), u članku 15. iza stavka 2. dodaje se novi stavak 3. koji glasi:

»(3) Ugovorni subjekti Zavoda, kod ostvarivanja prava osiguranih osoba na zdravstvenu zaštitu iz obveznog zdravstvenog osiguranja zaštite zdravlja na radu, propisuju lijekove na tiskanicama recepata ili elektroničkim putem kao elektroničku ispravu (u daljnjem tekstu: e-recept) sukladno Zakonu o elektroničkoj ispravi (»Narodne novine« broj 150/05).«.

Dosadašnji stavci 3.,4., 5. i 6. postaju stavci 4.,5.,6. i 7.

Članak 2.

Iza članka 15. dodaje se novi članak 15a. koji glasi:

»Članak 15.a

(1) Ugovorni subjekti Zavoda obvezuju se da će u provođenju zdravstvene zaštite iz obveznog zdravstvenog osiguranja zaštite zdravlja na radu, osiguranu osobu upućivati na pretrage primarne laboratorijske dijagnostike putem uputnice ispostavljene elektroničkim putem kao elektroničke isprave (u daljnjem tekstu: e-uputnica za primarni laboratorij) sukladno Zakonu o elektroničkoj ispravi (»Narodne novine« broj 150/05) ili putem tiskanice »Uputnica za primarni laboratorij« koja je tiskana uz ovu Izmjenu i dopune Općih uvjeta i čini njihov sastavni dio.

(2) Iznimno, u slučaju nemogućnosti slanja elektroničke uputnice za primarni laboratorij ugovornih subjekata priključenih na centralni zdravstveni informatički sustav Hrvatske (CEZIH) moguće je upućivanje osigurane osobe na ostavarivanje prava na primarnu laboratorijsku dijagnostiku na tiskanicama koji su sastavni dio Općih uvjeta.«.

Članak 3.

Iza članka 15.a dodaje se novi članak 15.b koji glasi:

»Članak 15.b

Ugovorni subjekti Zavoda priključeni na CEZIH u obvezi su koristiti e-recept i e-uputnicu za primarni laboratorij.«.

Članak 4.

Iza članka 15.b dodaje se novi članak 15.c koji glasi:

»Članak 15.c

E-uputnicu za primarni laboratorij iz zapisa u CEZIH-u izdaje osiguranoj osobi ili sudu na njihovo traženje, a radi ostvarivanja prava iz obveznog zdravstvenog osiguranja zaštite zdravlja na radu, osoba ovlaštena od strane vlasnika operativnog sustava.«.

Članak 5.

Ova Izmjena i dopune Općih uvjeta stupaju na snagu osmog dana od dana objave u »Narodnim novinama«.

Klasa: 025-04/10-01/18

Urbroj: 339-01-01-10-1

Zagreb, 9. srpnja 2010.

Predsjednica Upravnog vijeća
Hrvatskog zavoda za
zdravstveno osiguranje
zaštite zdravlja na radu
mr. Dubravka Jadro, dipl. iur., v. r.

![](dodatni/410755.jpg)

Izmjene i dopune, NN 115/2010-3043